CELEX: 52020PC0256
Language: sl
Date: 2020-06-22
Title: Predlog IZVEDBENI SKLEP SVETA o spremembi Izvedbenega sklepa (EU) 2018/485 o dovoljenju Danski, da uporabi poseben ukrep, ki odstopa od člena 75 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 22.6.2020
            COM(2020) 256 final
            2020/0124(NLE)
            Predlog
            IZVEDBENI SKLEP SVETA
            o spremembi Izvedbenega sklepa (EU) 2018/485 o dovoljenju Danski, da uporabi poseben ukrep, ki odstopa od člena 75 Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               V skladu s členom 395 Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  1
                (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uporablja posebne ukrepe, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom. 
            
            
               Danska je z dopisom, ki ga je Komisija evidentirala 21. februarja 2020, zaprosila za dovoljenje, da še naprej uporablja pavšalno ureditev za zasebno uporabo lahkih tovornih vozil z največjo dovoljeno skupno maso treh ton, ki so bila registrirana izključno za poslovno uporabo, kar pomeni, da bi se uporaba posebnega ukrepa, odobrenega z Izvedbenim sklepom Sveta (EU) 2018/485
                  2
               , ki odstopa od člena 75 direktive o DDV, podaljšala. 
            
            
               V skladu s členom 395(2) direktive o DDV je Komisija z dopisom z dne 2. aprila 2020 obvestila druge države članice o zahtevi Danske. Komisija je z dopisom z dne 3. aprila 2020 Dansko obvestila, da ima vse informacije, ki jih potrebuje za presojo zahteve.
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Zaradi poenostavitve pobiranja DDV in boja proti davčnim utajam je Danska leta 2011 zaprosila za odstopanje, ki bi omogočilo uvedbo pavšalne ureditve za zasebno uporabo lahkih tovornih vozil z največjo dovoljeno skupno maso treh ton, ki so bila registrirana izključno za poslovno uporabo. Zahteva za odstopanje je bila odobrena z Izvedbenim sklepom Sveta 2012/447/EU z dne 24. julija 2012
                     3
                  . Danska je dvakrat zaprosila za podaljšanje ukrepa, ki je bilo odobreno z Izvedbenim sklepom Sveta (EU) 2015/992 z dne 19. junija 2015
                     4
                   in z Izvedbenim sklepom Sveta (EU) 2018/485. Slednji izvedbeni sklep Sveta bo prenehal veljati 31. decembra 2020. 
               
               
                  Brez takega ukrepa odstopanja v skladu z dansko zakonodajo vsaka zasebna uporaba takega vozila, ki je bilo registrirano izključno za poslovne namene, pomeni, da je davčni zavezanec v celoti izgubil pravico do odbitka DDV na strošek nakupa vozila. Danska uporablja določbo o mirovanju iz člena 176 direktive o DDV v zvezi z odbitkom DDV na strošek nakupa in tekoče stroške lahkih tovornih vozil z največjo dovoljeno maso do treh ton. Če podjetje tako lahko tovorno vozilo registrira izključno za poslovne namene, lahko v celoti odbije DDV na nakup vozila in na tekoče stroške. Podjetje, ki lahko tovorno vozilo registrira za poslovno in zasebno uporabo, ne more odbiti DDV na strošek nakupa vozila, lahko pa v celoti odbije DDV na tekoče stroške vozila. 
               
               
                  Danski sistem, kakor je opisan zgoraj, je lahko zapleten in drag, tako za davčnega zavezanca kot za davčno upravo. Danska je zato zaprosila za uporabo poenostavljenega postopka, kot je bil že prej odobren z Izvedbenim sklepom Sveta 2012/447/EU, nato z Izvedbenim sklepom Sveta 2015/992/EU in Izvedbenim sklepom Sveta (EU) 2018/485. 
               
               
                  Če se blago, ki je del poslovnih sredstev podjetja, uporablja za zasebno rabo, davčno osnovo za določitev dolgovanega DDV v skladu s členom 75 direktive o DDV sestavljajo celotni stroški davčnega zavezanca za opravljene storitve. Davčni zavezanci bi lahko sistem pavšala, ki se uporablja na Danskem, uporabili za največ dvajset dni na koledarsko leto. V skladu s tem sistemom davčni zavezanec plača dnevni pavšal za zasebno uporabo vozila. Dnevni pavšal za zasebno uporabo vozila znaša 40 DKK in krije samo DDV. Ta znesek je določila danska vlada na podlagi analize nacionalne statistike. Podobno plačilo, v skladu z drugo nacionalno zakonodajo, bi se zahtevalo za pokritje dohodnine za dostop do službenega vozila in dodatne dajatve za davek na motorna vozila. Če bi davčni zavezanec vozilo uporabljal za zasebne namene več kot dvajset dni v koledarskem letu, bi veljala pravila o mirovanju in davčni zavezanec bi v celoti izgubil pravico do odbitka na strošek nakupa vozila.
               
               
                  Danski davčni organi so razvili elektronski sistem, prek katerega lahko davčni zavezanci dnevni pavšal plačajo prek spleta ali mobilne aplikacije. Ob plačilu davčni zavezanec prejme „dnevni vrednostni kupon“, ki je dokazilo, da je bil DDV plačan. Organi menijo, da sistem poenostavlja računovodske obveznosti za davčne zavezance ter postopke davčnih organov za pobiranje in obračunavanje davkov.
               
               
                  Poenostavljeni postopek ni obvezen. Davčni zavezanci bodo tako še naprej lahko registrirali svoje lahko tovorno vozilo za poslovno in zasebno uporabo, če jim bo to glede na njihove okoliščine ustrezalo. 
               
               
                  Danska je v skladu s členom 3 Izvedbenega sklepa Sveta (EU) 2018/485 skupaj z zahtevo za podaljšanje predložila poročilo o pregledu ukrepa. Po mnenju danskih organov je poenostavljeni postopek v zadnjih letih deloval zelo dobro, imajo pa tudi tehtne razloge za nadaljnjo uporabo takega postopka.
               
               
                  Zato bi bilo primerno Danski dovoliti nadaljevanje uporabe ukrepa odstopanja do 31. decembra 2023.
               
            
            
               •Skladnost z veljavnimi predpisi s področja zadevne politike
            
            
               Člen 176 direktive o DDV določa, da Svet odloči, za katere izdatke ni dana pravica do odbitka DDV. Do takrat lahko države članice ohranijo izključitve, veljavne 1. januarja 1979. Zato veliko določb, ki omejujejo pravico do odbitka v zvezi z osebnimi avtomobili, „miruje“. 
            
            
               
                  Ne glede na prejšnje pobude za določitev pravil, ki določajo vrste izdatkov, za katere se lahko omeji pravica do odbitka
                     5
                  , je tako odstopanje primerno, dokler ne bodo ta pravila usklajena na ravni EU.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
         
         
            
               
                  Člen 395 direktive o DDV.
               
            
            
               •Subsidiarnost (za neizključno pristojnost) 
            
            
               
                  Predlog je, glede na določbo v direktivi o DDV, na kateri temelji, v izključni pristojnosti Evropske unije. Načelo subsidiarnosti se zato ne uporablja.
               
            
            
               •Sorazmernost
            
            
               Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti. 
            
            
               
                  Zaradi omejenega obsega odstopanja je posebni ukrep sorazmeren z zastavljenim ciljem, in sicer poenostavitvijo obveznosti glede DDV ter pobiranja DDV in bojem proti davčnim utajam.
               
            
            
               •Izbira instrumenta
            
            
               
                  Predlagani instrument je izvedbeni sklep Sveta.
               
               
                  V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Izvedbeni sklep Sveta je najustreznejši instrument, saj se lahko naslovi na posamezno državo članico.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               
                  Posvetovanje z zainteresiranimi stranmi ni bilo opravljeno. Ta predlog temelji na zahtevi Danske in zadeva le to državo članico.
               
            
            
               •Zbiranje in uporaba strokovnih mnenj
            
            
               
                  Strokovno mnenje ni bilo potrebno.
               
            
            
               •Ocena učinka
            
            
               
                  Namen predloga je boj proti utajam DDV in poenostavitev postopka za obračunavanje davka, zato ima potencialno pozitiven učinek tako za podjetja kot za uprave. Danska je to rešitev opredelila kot ustrezen ukrep. Danska je predložila poročilo o pregledu ukrepa, v skladu s katerim je poenostavljeni postopek v zadnjih letih deloval zelo dobro, obstajajo pa tudi tehtni razlogi za nadaljnjo uporabo takega postopka.
               
               
                  Glede na podatke, ki jih je predložila Danska, je bilo v letih 2017, 2018 in 2019 prodanih 22 383, 25 755 in 28 854 dnevnih vrednostnih kuponov po ceni 225 DKK, od katerih je DDV znašal 40 DKK na prodani dnevni vrednostni kupon. To pomeni, da se ukrep izvaja v obsegu, ki je bil pričakovan, ko je bil uveden.
               
            
            
               •Temeljne pravice
            
            
               
                  Predlog nima posledic za varstvo temeljnih pravic.
               
            
            
               4.PRORAČUNSKE POSLEDICE
            
         
         
            
               
                  Ukrep ne bo negativno vplival na lastna sredstva Unije iz naslova DDV.
               
            
            
               5.DRUGI ELEMENTI
            
            
               
                  Predlog vključuje samoderogacijsko klavzulo, tj. samodejni rok prenehanja veljavnosti, ki je določen na 31. december 2023.
               
               
                  Če bi Danska želela podaljšanje ukrepa odstopanja po letu 2023, bi morala najpozneje do 31. marca 2023 Komisiji predložiti poročilo, ki vsebuje pregled ukrepa, in prošnjo za podaljšanje.
               
            
            
               2020/0124 (NLE)
            
            
               Predlog
            
            
               IZVEDBENI SKLEP SVETA
            
            
               o spremembi Izvedbenega sklepa (EU) 2018/485 o dovoljenju Danski, da uporabi poseben ukrep, ki odstopa od člena 75 Direktive 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  6
                in zlasti člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Danska je z dopisom, ki ga je Komisija evidentirala 21. februarja 2020, v skladu s prvim pododstavkom člena 395(2) Direktive 2006/112/ES zaprosila za dovoljenje za uporabo posebnega ukrepa v zvezi s pravico do odbitka vstopnega DDV, ki odstopa od člena 75 navedene direktive.
            
            
               (2)Z dopisom z dne 2. aprila 2020 je Komisija v skladu z drugim pododstavkom člena 395(2) Direktive 2006/112/ES o zahtevi Danske obvestila druge države članice. Komisija je z dopisom z dne 3. aprila 2020 Dansko obvestila, da ima vse informacije, ki jih potrebuje za presojo zahteve.
            
            
               (3)Brez ukrepa odstopanja danska zakonodaja določa, da se davčnemu zavezancu, ki lahko tovorno vozilo z največjo dovoljeno skupno maso treh ton pri danskih organih registrira izključno za poslovne namene, dovoli, da v celoti odbije vstopni DDV na strošek nakupa in tekoče stroške vozila. Če se tako vozilo pozneje uporabi za zasebne namene, davčni zavezanec izgubi pravico do odbitka DDV na strošek nakupa vozila.
            
            
               (4)Danska je za ublažitev posledic te ureditve zaprosila za dovoljenje, da uvede posebni ukrep, ki odstopa od člena 75 Direktive 2006/112/ES. Z Izvedbenim sklepom Sveta 2012/447/EU
                  7
                je bila Danski dovoljena uvedba posebnega ukrepa, dovoljenje pa je bilo naknadno podaljšano z Izvedbenim sklepom Sveta (EU) 2015/992 do 31. decembra 2017
                  8
               . Z Izvedbenim sklepom Sveta (EU) 2018/485
                  9
                je bila Danski dovoljena uporaba posebnega ukrepa od 1. januarja 2018 do 31. decembra 2020.
            
            
               (5)Ukrep bi davčnim zavezancem, ki so vozilo registrirali izključno za poslovne namene, omogočal, da vozilo uporabljajo za zasebne namene in izračunajo obdavčljivi znesek za opravljanje storitev v skladu s členom 75 Direktive 2006/112/ES na podlagi dnevnega pavšala, namesto da izgubijo pravico do odbitka DDV na strošek nakupa vozila.
            
            
               (6)Ta poenostavljena metoda izračuna bi morala biti omejena na dvajset dni zasebne uporabe v posameznem koledarskem letu, pavšalni znesek DDV, ki ga je treba plačati, pa bi znašal 40 DKK za vsak dan zasebne uporabe. Ta znesek je določila danska vlada na podlagi analize nacionalne statistike.
            
            
               (7)Ta ukrep, ki bi se moral uporabljati za lahka tovorna vozila z največjo dovoljeno skupno maso do treh ton, bi poenostavil obveznosti glede DDV za davčne zavezance, ki vozilo, registrirano za poslovne namene, občasno uporabljajo za zasebne namene, in bi tako poenostavil postopek pobiranja DDV. Davčni zavezanci pa bi lahko tovorno vozilo še vedno registrirali za poslovno in zasebno uporabo. S tem bi davčni zavezanec izgubil pravico do odbitka DDV na nakup vozila, ne bi pa mu bilo treba plačevati dnevnega pavšala za morebitno zasebno uporabo.
            
         
         
            
               (8)Dovoljenje ukrepa, ki zagotavlja, da davčni zavezanec, ki vozilo, registrirano samo za poslovno uporabo, občasno uporablja za zasebne namene, ni prikrajšan za pravico do celotnega odbitka vstopnega DDV na navedeno vozilo, je v skladu s splošnimi pravili o odbitku iz Direktive 2006/112/ES.
            
            
               (9)Dovoljenje bi moralo biti veljavno za omejeno obdobje in bi se zato moralo izteči 31. decembra 2023.
            
            
               (10)Če bo Danska zahtevala nadaljnje podaljšanje posebnega ukrepa po 31. decembru 2023, bi morala Komisiji do 31. marca 2023 predložiti poročilo, skupaj z zahtevo za podaljšanje.
            
            
               (11)Odstopanje bo imelo zgolj zanemarljiv učinek na skupni znesek prihodkov iz DDV, zbranih na ravni končne potrošnje, in ne bo negativno vplivalo na lastna sredstva Unije, pridobljena iz naslova DDV.
            
            
               (12)Izvedbeni sklep (EU) 2018/485 bi bilo zato treba ustrezno spremeniti –
            
            
               SPREJEL NASLEDNJI SKLEP: 
            
            
               Člen 1
            
            
               V členu 3 Izvedbenega sklepa (EU) 2018/485 se drugi in tretji odstavek nadomestita z naslednjim:
            
            
               „Ta sklep se uporablja od 1. januarja 2018 do 31. decembra 2023.
            
            
               Zahteva za podaljšanje ukrepa, ki je določen v tem sklepu, se predloži Komisiji do 31. marca 2023 in jo spremlja poročilo, ki vključuje pregled ukrepa.“.
            
            
               Člen 2
            
            
               Ta sklep je naslovljen na Kraljevino Dansko.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 347, 11.12.2006, str. 1.
               
               
                  
                     (2)
                  
                        UL L 81, 23.3.2018, str. 13.
               
               
                  
                     (3)
                  
                        UL L 202, 28.7.2012, str. 24.
               
               
                  
                     (4)
                  
                        UL L 159, 25.6.2015, str. 66. 
               
               
                  
                     (5)
                  
                        COM(2004) 728 final – predlog direktive Sveta o spremembi Direktive 77/388/EGS za poenostavitev obveznosti glede davka na dodano vrednost (UL C 24, 29.1.2005, str. 10), umaknjen 21. maja 2014
                  
                  (UL C 153, 21.5.2014, str. 3) 
               
               
                  
                     (6)
                  
                        UL L 347, 11.12.2006, str. 1.
               
               
                  
                     (7)
                  
                        UL L 202, 28.7.2012, str. 24.
               
               
                  
                     (8)
                  
                        UL L 159, 25.6.2015, str. 66. 
               
               
                  
                     (9)
                  
                        UL L 81, 23.3.2018, str. 13.